มีหนี้ (กรรม) ต้องชดใช้ ย้อนตำนานคดีฆ่าฝัง ประหารหมอสุพัฒน์ 
ที่สุดแล้วก็คงไม่มีใคร หนีกรรมที่ตัวเองได้กระทำไว้พ้น ,กฎแห่งกรรม ทำงานของมันอีกครั้ง หลังมีกระแสข่าวว่า ทางการเมียนมา มิตรประเทศผู้มีความใกล้ชิดกับประเทศไทย สามารถควบคุมตัว พ.ต.อ.นพ.สุพัฒน์ เลาหะวัฒนะ อดีตอายุรแพทย์ โรงพยาบาลตำรวจ ผู้ต้องหาคดีฆ่าแล้วฝังแรงงานเมียนมา ที่กำลังอยู่ระหว่างการหลบหนีคำพิพากษาประหารชีวิต ได้เมื่อช่วงบ่ายวันที่ 20 ธ.ค.2559 ที่ผ่านมา  ,โดยในขณะถูกจับกุม ผู้มากบารมีคนนี้ แทบจะไม่เหลือคราบไคลแห่งความรุ่งเรืองในอดีต เนื่องจากเนื้อตัวอยู่ในสภาพทรุดโทรม นุ่งโสร่ง หลบซ่อนตัวอยู่ในบ้านพักหลังเล็กๆ ช่วงตะเข็บชายแดน ประเทศเมียนมา พร้อมกับเงินสดอีกจำนวนหนึ่ง หลังรอนแรมเร้นกายหนีอาญาแผ่นดินมาเป็นเวลานาน โดยล่าสุด มีรายงานว่า พ.ต.อ.นพ.สุพัฒน์ อยู่ระหว่างคุมตัว เพื่อส่งมอบให้กับเจ้าหน้าที่ฝ่ายไทย มารับโทษตามอาญาแผ่นดินต่อไป ,ในวันนี้ ,ทีมข่าวเฉพาะกิจไทยรัฐออนไลน์, จะขอย้อนรอย คดีสุดอื้อฉาวสะเทือนอารมณ์ชาวไทยมากที่สุดคดีหนึ่งในประวัติศาสตร์ มาให้แฟนๆไทยรัฐออนไลน์ ได้หวนระลึก และทวงความยุติธรรมให้ญาติเหยื่อที่ต้องทนทุกข์ทรมานกันมาเป็นเวลานาน อีกครั้ง ,ย้อนรอย ตำนานคดีอุ้มฆ่า 2 ผัวเมีย นุ่มจุ้ย,อีกหนึ่งคดีประวัติศาสตร์ชาติไทยคดีนี้ เริ่มต้นขึ้น จากการหายตัวของ นายสามารถ นุ่มจุ้ย และ น.ส.อรษา เกิดทรัพย์ สองสามีภรรยาชาวไร่สับปะรด ในพื้นที่ สภ.ท่าไม้รวก อ.ท่ายาง จ.เพชรบุรี เริ่มถูกแกะรอยและคุ้ยค้น เมื่อช่วงกันยายน 2555 นายสว่าง นุ่มจุ้ย อายุ 55 ปี พ่อของนายสามารถ ไปพบรถกระบะโตโยต้า รุ่นไทเกอร์ สีบรอนซ์ทอง ทะเบียน บฉ 5960 ของลูกชายและลูกสะใภ้ ถูกจอดทิ้งอยู่ที่บ้านร้าง เลขที่ 125/53 ภายในซอยกรุงเทพ-นนท์ 1 ต.บางเขน อ.เมืองนนทบุรี ของนางถนิม เลาหะวัฒนะ แม่ของ พ.ต.อ.นพ.สุพัฒน์ เลาหะวัฒนะ นพ.สบ. 5 กลุ่มงานเวชศาสตร์และครอบครัว รพ.ตำรวจ,แม้จะแจ้งความแล้ว แต่คดีหาคืบหน้าไม่ มันเป็นเพราะอะไร? ,ด้วยเหตุนี้พ่อของนายสามารถ จึงได้เข้าร้องเรียนและขอความเป็นธรรมเพื่อให้คดีเดินหน้า กระทั่ง ตำรวจภูธรภาค 7 ได้ขอหมายค้นไร่และบ้านพักของ หมอสุพัฒน์ และพบอาวุธปืนพกสั้น มากมายถึง 42 กระบอก กับเครื่องกระสุนจำนวนมาก นอกจากนี้ เจ้าหน้าที่ยังพบถุงปุ๋ยใส่กระดูกมนุษย์ 2 ถุง โดยขุดได้ห่างจากตัวบ้านประมาณ 800 เมตร โดยจุดที่พบอยู่ใกล้กับกอไผ่ ติดกับคลองส่งน้ำขนาดเล็ก ลึกประมาณ 2 เมตร ทั้งนี้ ถุงใบแรกมีกะโหลกมนุษย์ ซี่โครงท่อนบนสภาพเก่า และมีซิปเสื้อติดอยู่ ส่วนถุงปุ๋ยใบที่ 2 เป็นโครงกระดูกท่อนล่างจากสะโพกถึงขา และเสื้อผ้า เบื้องต้น ยังระบุไม่ได้ว่าเป็นใคร แต่นายสว่าง ก็เชื่อว่าเป็นศพลูกชาย เพราะจำเสื้อที่ลูกชายใส่ได้,เมื่อพบหลักฐานดังกล่าว จึงมีการออกหมายจับหมอสุพัฒน์ พร้อมกับ น.ส.วิลสา จันทรบัญชร ภรรยาคนที่ 3 ในข้อหากักขังหน่วงเหนี่ยว ทำให้ผู้อื่นขาดอิสรภาพ ร่วมกันลักทรัพย์ฯ และครอบครองอาวุธปืนโดยไม่ได้รับอนุญาต,ต่อมา เจ้าหน้าที่ได้ไปค้นที่คลินิกพัฒนแพทย์ ที่บริเวณซอยเพชรเกษม 31 ในเขตภาษีเจริญ ก็ได้พบ นายเอก เลาหะวัฒนะ ลูกชาย พ.ต.อ.นพ.สุพัฒน์ ซึ่งที่คลินิกดังกล่าวไม่พบสิ่งผิดกฎหมาย แต่ก็พบปืนยาวแบบสไนเปอร์ติดลำกล้อง ขนาด 7.65 มม. ปลอกกระสุนปืนขนาด .38 กว่า 500 ปลอก และปลอกกระสุนขนาด 7.65 มม. อีกจำนวนหนึ่ง,กระทั่ง หมอสุพัฒน์ ถูกจับได้ที่รีสอร์ตแห่งหนึ่ง ริมชายหาดปึกเตียน จ.เพชรบุรี พร้อมกับให้การว่าไม่มีส่วนเกี่ยวข้องกับการหายตัวของสองผัวเมีย นุ่มจุ้ย อ้างว่าถูกนายสุเทพ เลาหะวัฒนะ พี่ชายใส่ร้าย เพราะมีความขัดแย้งเรื่องมรดก ที่ผ่านมา นายสุเทพ ได้เคยให้ข้อมูลกับเจ้าหน้าที่ด้วย และยืนยันว่าไม่เคยมีปัญหาเรื่องมรดก ตามที่หมอสุพัฒน์ให้การ,จากนั้น นายสว่าง นุ่มจุ้ย ได้เข้าแจ้งความดำเนินคดีกับหมอสุพัฒน์ ในข้อหาฆาตกรรมลูกชาย ตำรวจ สภ.ท่าไม้รวก ได้นำหมอสุพัฒน์ไปฝากขัง และคัดค้านประกันตัว นอกจากนี้ ยังมีคำสั่งให้หมอสุพัฒน์ ออกจากราชการไว้ก่อนด้วย,อย่างไรก็ดี จากการตรวจดีเอ็นเอ จากโครงกระดูกที่พบในไร่หมอสุพัฒน์ ไม่ตรงกับ นายสามารถ และ นางอรษา โดยพบว่าเป็นเพศชาย 2 คน อีก 1 คน ไม่สามารถระบุเพศได้,5 ตุลาคม 2555 พ.ต.อ.ชวน ชิตประเสริฐ ผกก.3 บก.สสภ.7 นำกำลังเข้าไปจับกุม น.ส.วิลสา ภรรยาคนที่ 3 ของหมอสุพัฒน์ ที่บ้านพักย่านคลองชักพระ เขตตลิ่งชัน กทม. ในข้อหาเดียวกับหมอสุพัฒน์ ซึ่ง น.ส.วิลสา ให้การว่า วันเกิดเหตุ พ.ต.อ.นพ.สุพัฒน์ ไปรับตัวนายสามารถ และภรรยา เข้ามาในไร่ แล้วมีเสียงปืนดังขึ้น แต่ไม่เห็นเหตุการณ์,แม้คดี 2 ผัวเมีย นุ่มจุ้ย ยังเป็นปริศนา แต่เจ้าหน้าที่กลับได้หลักฐานคดีใหม่,ในเวลาต่อมา คณะแพทย์ฯ โรงพยาบาลจุฬาลงกรณ์ แถลงผลตรวจพิสูจน์โครงกระดูกทั้ง 3 โครง เป็นเพศชาย ตรวจพบรูกระสุนบริเวณกะโหลกศีรษะ 2 โครง ส่วนโครงที่ 3 ไม่มีร่องรอยกระสุนปืน และผลตรวจดีเอ็นเอยืนยันว่า 1 ใน 3 โครงกระดูก คือ นายอีต้า ชาวพม่า คนงานในไร่ของหมอสุพัฒน์,กระทั่ง พนักงานสอบสวนสรุปสำนวนสั่งฟ้อง จากนั้น อัยการจังหวัดเพชรบุรี ก็มีความเห็นสั่งฟ้อง หมอสุพัฒน์ และ น.ส.วิลสา ในคดีลักทรัพย์รับของโจร ส่วนคดีกักขังฯ มีความเห็นไม่สั่งฟ้องเนื่องจากหลักฐานไม่เพียงพอ,27 พ.ย.55 ศาลอุทธรณ์ภาค 7 มีคำสั่งปล่อยตัวชั่วคราว น.ส.วิลสา หลังจากมีการยื่นประกันตัว เป็นเงินสด 3 แสนบาท,ต่อมา พนักงานสอบสวน สภ.ท่าไม้รวก ได้มีความเห็นสั่งฟ้อง หมอสุพัฒน์ นายเอก และ นายอัคร เลาหะวัฒนะ ลูกชาย ฐานความผิดร่วมกันฆ่าผู้อื่นโดยไตร่ตรองไว้ก่อน ร่วมกันพยายามฆ่า ฝัง ปิดบังซ่อนเร้นศพคนงานชาวพม่า หรือเหตุแห่งการตายและกระทำการใดๆ แก่ศพเพื่ออำพราง โดยส่งความเห็นดังกล่าว ไปมอบให้อัยการจังหวัดเพชรบุรี กระทั่งอัยการจังหวัดเพชรบุรี ได้สั่งฟ้อง หมอสุพัฒน์ และลูกชายทั้งสอง คน กรณีฆ่านายอีต้า ร่วมกันมีอาวุธปืนโดยไม่ได้รับอนุญาต ร่วมกันพกพาอาวุธปืนไปในที่สาธารณะโดยไม่ได้รับอนุญาต และสั่งฟ้องหมอสุพัฒน์ เพิ่มอีก 1 ข้อหา คือ ข้อหาค้ามนุษย์,อย่างไรก็ตาม 11 ก.ค.56 ศาลอุทธรณ์ได้มีคำสั่งปล่อยตัวชั่วคราว หมอสุพัฒน์ เนื่องจากเห็นว่ามีอาชีพเป็นหลักแหล่ง แต่สุดท้าย 10 ก.พ.58 หมอสุพัฒน์ ไม่มาขึ้นศาล หลังจากขอเลื่อนนัดมาแล้ว 1 ครั้ง เพราะอ้างว่าตกบันได มีเพียงลูกชายทั้งสอง และ น.ส.วิลสา ที่ให้การว่า ไม่ทราบ ว่าทำไม หมอสุพัฒน์ ถึงไม่มา ทางศาลจึงมีความเห็นว่าหมอสุพัฒน์ มีพฤติกรรมหลบหนี จึงมีคำสั่งให้ออกหมายจับ และยึดหลักทรัพย์ที่ขอประกันตัวในที่สุด  ,1 พ.ค.58 ศาลจังหวัดเพชรบุรี ได้มีคำพิพากษา ในคดี ร่วมกันฆ่าแรงงานชาวพม่าฝังดิน โดยตัดสินให้ประหารชีวิต นพ.สุพัฒน์ และลูกชายคนโต ส่วนลูกชายคนเล็ก ขณะเกิดเหตุยังเป็นเยาวชน ให้จำคุก 25 ปี 3 เดือน แต่ นพ.สุพัฒน์ ไม่มาฟังคำพิพากษา ตั้งแต่วันนัดฟังคำพิพากษาก่อนหน้านั้น จนศาลต้องเลื่อนอ่านคำพิพากษาถึง 2 ครั้ง คาดว่าคงหลบหนีไปตั้งแต่ช่วงเวลานั้นแล้ว
กฎแห่งกรรม ทำงานของมันอีกครั้ง หลังมีกระแสข่าวว่า ทางการเมียนมา มิตรประเทศผู้มีความใกล้ชิดกับประเทศไทย สามารถควบคุมตัว พ.ต.อ.นพ.สุพัฒน์ เลาหะวัฒนะ อดีตอายุรแพทย์ โรงพยาบาลตำรวจ ผู้ต้องหาคดีฆ่าแล้วฝังแรงงานเมียนมา
หมอสุพัฒน์,สุพัฒน์ เลาหะวัฒนะ,คดีฆ่าฝังแรงงานเมียนมา,ประหารหมอสุพัฒน์,ทีมข่าวเฉพาะกิจไทยรัฐออนไลน์